Словы гэтыя, якія прамаўляліся з душэўным хваляваннем, сардэчнасцю і бляскам у вачах, у суботні дзень сярэдзіны верасня гучалі па ўсёй Стаўбцоўшчыне. На шматлікіх пляцоўках у Стоўбцах і раёне ладзілася Рэспубліканскае свята паэзіі ў гонар 125-годдзя з дня нараджэння Песняра зямлі беларускай Якуба Коласа. Галоўная імпрэза Свята паэзіі мелася адбыцца ва ўрочышчы Бервянец недалёка ад Мікалаеўшчыны. А напярэдадні аблвыканкам, Дзяржаўны літаратурна-мемарыяльны музея Якуба Коласа прапанавалі гасцям свята і журналістам наведаць мемарыяльныя коласаўскія сядзібы. Мясціны гэтыя даўно ўжо сталі своеасаблівай Мекай для аматараў яго творчасці, сучасных паэтаў. І, як сказаў у сваім выступленні дырэктар Інстытута літаратуры імя Янкі Купалы Нацыянальнай акадэміі навук Валерый Максімовіч, дзякуй Богу, што ёсць гэтая крыніца натхнення, што нам ёсць куды вяртацца.